Druk verkeer op paaie vir Desember verwag(Argieffoto) Die N3-tolkonsessie (N3TC) waarsku padgebruikers dat hulle volgende week ŉ toename in verkeer op paaie kan verwag en dat hulle hul reise met ekstra omsigtigheid moet beplan. Meer Suid-Afrikaners wil boonop vanjaar met vakansie gaan omdat die meeste verlede jaar weens die Covid-19-afsonderingsregulasies met Jan Tuisbly se karretjie moes ry. Dít terwyl meer ongelukke as gewoonlik dié jaar op die N3-tolroete aangemeld is. Swaar verkeer word veral vanaf Woensdag tot ná Nuwejaar op die N3 verwag. Spitsverkeertye op die N3-roete word Woensdag tussen 15:00 en 18:00, Donderdag tussen 06:00 en 12:00, en Vrydag tussen 12:00 en 18:00 verwag. Druk verkeer word ook volgende Woensdag (22 Desember) tussen 12:00 en 18:00, Donderdag (23 Desember) tussen 09:00 en 18:00 en Vrydag (24 Desember) tussen 09:00 en 15:00 verwag. Hierdie verkeer kan veral in ŉ suidelike rigting voorkom. Van Sondag (2 Januarie) tot Maandag (3 Januarie) kan motoriste spitsverkeer onderskeidelik tussen 09:00 en 18:00 en 12:00 en 15:00 in ŉ suidelike rigting teëkom. Tydens spitstye kan verkeer met tussen 2 000 en 3 500 voertuie per uur toeneem. Volgens Thania Dhoogra, bedryfsbestuurder van N3TC, kan verkeersopeenhopings verwag word wanneer die verkeersvloei erg toeneem. Sy raai motoriste aan om, indien enigsins moontlik, buite spitstye te reis. Huidige padwerk op die N3-tolroete sal op 14 Desember gestaak word, waarna alle bane vir verkeer oopgestel sal wees. Slegs noodsaaklike instandhoudingswerk sal gedurende die vakansietydperk verrig word. Miles le Roux, vervoeringenieur van N3TC, sê nood- en wetstoepassingsdienste sal vir die hele Desember op gereedheidsgrondslag geplaas word. “Reisigers moet sigbare polisiëring en streng wetstoepassing op die pad verwag. Die oortreding van verkeersreëls sal nie geduld word nie,” sê Le Roux. “Verskeie verkeerskontrolepunte sal langs die N3-tolroete geleë wees waar dwelm- en alkoholondersoeke uitgevoer sal word, benewens bestuurderslisensie-kontroles en voertuigpadwaardigheidstoetse.” Toename in ongelukke Volgens Le Roux was daar ŉ toename in die aantal ongelukke op die N3-tolroete wat aan menslike foute of nalatige bestuur toegeskryf kan word. Altesaam 71% van motorongelukke en 80% van vragmotorongelukke wat tussen Januarie en Oktober vanjaar op die N3-tolroete aangemeld is, is weens nalatige bestuur. Le Roux sê meganiese foute was die naasgrootste bydraende faktor tot ongelukke in dieselfde tydperk op die tolroete. In 13% van alle ongelukke was motors betrokke wat meganiese foute beleef het. In 17% van ongelukke was onklaar vragmotors betrokke. “Voertuie se bande bars of ondervind meganiese- of remfoute omdat die voertuie nie getrou onderhou of versien word nie,” sê Le Roux. “Wanneer ongelukke weens menslike foute plaasvind, is dit omdat bestuurders meestal swak besluite neem, oordeelsfoute begaan, versuim om potensiële bedreigings te identifiseer, nie verkeersreëls nakom nie, onoplettend, aandagafleibaar of moeg is of swak bestuursvaardighede toon.” Le Roux sê in altesaam 45% van alle ongelukke op die tolroete was daar net een voertuig in die ongeluk betrokke. “Die bestuurders het in die meerderheid van hierdie ongelukke beheer oor hul voertuie verloor.” Volgens Le Roux het meer as 80% van alle ongelukke op die N3-tolroete in gunstige weersomstandighede plaasgevind, met slegs 11,5% van ongelukke wat in gure weer aangemeld is. ŉ Skamele 6,3% van die ongelukke word toegeskryf aan swak sigbaarheid weens mistige of bewolkte toestande. “Die ongelukke wat in die aand plaasgevind het, het ernstiger gevolge gehad.”